Saglemi adansi ho dwumadzi yi yɛ nhyehyɛɛ a ɔmanpanyin dadaw John Dramani Mahama yɛe wɔ afa 2012 mu ber a nna ɔtse egua do dɛ manpanyin. Botae a wɔdze yɛɛ nhyehyɛɛ yi nye dɛ wobesisi adan pii dze ama nkorɔfo ma nyimpa a wɔabɔ apee do wɔ Nkran Kropɔn Mantɔw no mu no no do bɛtsew. Wosisii adan a no dodow yɛ ahaesia wɔ Saglemi.
Woesisii adan pii yi esisi hɔ a nyimpa biara nntse mu na sɛe ara so na no mu ndzɛmba gudo resɛe. Ɔsoafo a ɔhwɛ ndwuma na adansi ho nsɛnsɛm do , Owura Francis Asenso Boakye, dze abɔtɔ gua dɛ aban ayɛ n’adwen dɛ ɔbɔtɔn Saglemi adan no ama ankorankor edwumakuw a wodzi dwuma wɔ adansi ho ama dɛm ndwumakuw yi esiesie Saglemi adan no na wɔatɔn ama nkorɔfo a wɔayɛ krado dɛ wɔbɔtɔ.
Owura Francis Asenso Boakye, soafo a ɔhwɛ ndwuma na adansi nsɛnsɛm do dze akaabɔ yi too gua wɔ Kwesida, Ɔbrɛfɛw 13, 2022, ber a nsɛnkyerɛwfo nhyiamu rokɔ do wɔ Nkran kropɔn Mantɔw no mu. Ɔsoafo yi dze ne nsɛm roto gua fa dɛm anambɔrtu yi ho no , ɔka dɛ, mpɛmpɛmdo yi dze, aban nnyi sika a ɔdze bɔkɔ do edzi adansi yi ho dwuma bio na dɛm saintsir yi ntsi a aban adwen ho dɛ ɔbɔtɔn adan no ama ankorankor edwumakuw ma wɔaboa dze adan no esi gyinabew papa.
Ɔsoafo no sanee kaa ka ho dɛ, nnyɛ dɛ aban rotɔn adan no ama ankorankor edwumakuw no kɛkɛ na mbom wɔbɔkɔ do ara dze hɔn enyi edzi no ho dwumadzi n’ekyir dze aboa ma pɛrpɛryɛ na nokwardzi ada edzi wɔ nhyehyɛɛ no mu. Annso hɔ ara, Owura Francis Asenso Boakye, soafo a ɔhwɛ ndwuma na adansi nsɛnsɛm do dze too gua dɛ, mpɛnpɛmdo yi, obiara nntse dan no mu na aban behia Amerika sika bɛyɛ ɔpepepe eduana esia (USD 46 million.) ansaana woetum dze enyinamkandzea, na nsu akɔ  hɔ.
Owura Francis Asenso Boakye kaa dɛ “Aban nnyɛ n’adwen dɛ ɔbɔbɔ adan no ho kaw bio dze ewie ho dwumadzi mbom aban ayɛ n’adwen dɛ ɔbɔtɔn”. Ogudo rekasa no, ɔkyerɛ dɛ wɔdze akopue mu wɔ asɛndziibea ma nwhwehwɛmu gudo rokɔ do afa kwan a wɔfaa do dze sika botsen dzii adansi yi ho dwuma na obiara a no ho bɛba mu dɛ woedzi sika a nkyɛ ɔsɛ dɛ wɔdze dzi adansi no ho dwuma no bi no bɔkɔ akegyina mbra enyim. Ɔkyerɛ dɛ, nhyehyɛɛ nnyiae nkɔr do wɔ aban na ankorankor mpontundwumafo biara ntamu nnhu dza ɔman no benya efi dɛm nhyehyɛɛ yi mu.
